钦定古今图书集成/理学汇编/文学典/第002卷 > 梁刘勰文心雕龙 > 《镕裁》
## 钦定古今图书集成/理学汇编/文学典/第002卷 > 梁刘勰文心雕龙 > 《镕裁》

“情理设位，文采行乎其中。‘刚柔以立本，变通以趋时。
立本有体，意或偏长；趋时无方，辞或繁杂。蹊要所司，
职在镕裁’。”檃括情理，矫揉文采也。规范本体谓之镕，
翦截浮词谓之裁。裁则芜秽不生，镕则纲领昭畅，譬
绳墨之审分，斧斤之斲削矣。骈拇枝指，由侈于性；附
赘悬肬，实侈于形。二意两出，义之骈枝也；同辞重句，
“文之肬赘也。”凡思绪初发，辞采苦杂，心非权衡，势必
轻重。是以草创鸣笔，先标三准。履端于始，则设情以
位体；举正于中，则酌事以取类；归馀于终，则撮辞以
举要。然后舒华布实，献替节文，绳墨以外，美材既斲，
故能首尾圆合，条贯始序。若术不素定，而委心逐辞，
异端丛至，骈赘必多。故三准既定，次讨定句。句有可
削，足见其疏；字不得减，乃知其密。精论要语，极略之
体；游心窜句，极繁之体。谓繁与略，适分所好。引而伸
之，则两句敷为一章；约以贯之，则一章删成两句。思
赡者善敷，才核者善删。善删者字去而意留，善敷者
辞殊而义显。字删而意阙，则短乏而非核；辞敷而言
重，则芜秽而非赡。昔谢艾、王济西河文士，张俊以为
艾繁而不可删，济略而不可益。若二子者，可谓练镕
裁而晓繁略矣。至如士衡才优而缀辞尤繁，士龙思
劣而雅好清省。及云之论机，亟恨其多，而称清新相
接，不以为病，盖崇友于耳。夫美锦制衣，修短有度，虽
翫其采，不倍领袖。巧犹难繁，况在乎拙？而《文赋》以为
榛楛勿翦，庸音足曲，其识非不鉴，乃情苦芟繁也，夫
百节成体，共资荣卫，万趣会文，不离辞情，若情周而
不繁，辞运而不滥，非夫镕裁，何以行之乎，赞曰：“篇章
户牖，左右相瞰，辞如川流，溢则泛滥，权衡损益，斟酌
浓淡，芟繁翦秽，弛于负担。”